Συνέλευση κατειλειμμένων προσφυγικών
Η Κοινότητα Κατειλημμένων Προσφυγικών, δημιουργήθηκε από μία ομάδα καταληψιών των προσφυγικών κτηρίων της Λεωφόρου Αλεξάνδρας, αποτελείται από διάφορες κοινωνικές ομάδες, οικονομικούς μετανάστες, πολιτικούς πρόσφυγες, ανέργους και αστέγους με σκοπό να καλύψουν την ανάγκη τους για στέγη, δημιουργώντας μια γειτονιά στα πλαίσια ενός οργανωμένου κοινωνικού εγχειρήματος αλλά και απώτερο σκοπό να αντιταχθούν στις καπιταλιστικές σχέσεις και να δημιουργήσουν ισότιμες, συντροφικές και αλληλέγγυες σχέσεις που θωρακίζουν και ενισχύουν τον συλλογικό αγώνα για αξιοπρέπεια και ισότητα.

Ιστορία
-------

Τα προσφυγικά της Λεωφόρου Αλεξάνδρας χτίστηκαν το 1933 για να στεγάσουν τους πρόσφυγες της Μικρασιατικής Καταστροφής. Πρόκειται για ένα συγκρότημα 8 πολυκατοικιών και 228 διαμερισμάτων και σχεδιάστηκαν από τους μηχανικούς Κ. Λάσκαρι και Δ. Κυριακό. Μετά το Δεύτερο Παγκόσμιο Πόλεμο, οι κάτοικοι άρχισαν να εγκαταλείπουν τις προσφυγικές πολυκατοικίες. Το 2000 η Κτηματική Εταιρεία του Δημοσίου αποκτά 137 διαμερίσματα και αποφασίζει την κατεδάφιση των 6 διαμερισμάτων. Οι κάτοικοι των προσφυγικών αντιδρούν και κατόπιν προσφυγών των κατοίκων των Αμπελοκήπων και της Αρχιτεκτονικής Σχολής, η κατεδάφιση ακυρώνεται από στο ΣτΕ. Το Υπουργείο Πολιτισμού χαρακτηρίζει τις 2 πολυκατοικίες διατηρητέες και το 2009 αποφασίζεται  από το  Κεντρικό Αρχαιολογικό Συμβούλιο ο χαρακτηρισμός ολόκληρου του συγκροτήματος ως «μνημείο», καθώς «τα κτίρια έχουν ιδιαίτερη κοινωνική και ιστορική σημασία». Το 2014, τα 137 διαμερίσματα παραχωρούνται στο Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ). Ο Δήμος Αθηναίων με ομόφωνη απόφαση στις 26-03-2014 διαφωνεί και καταδικάζει την συγκεκριμένη εκποίηση  και σήμερα η Ανάπλαση Αθήνας ΑΕ, έχει αναλάβει την επισκευή και συντήρηση τους με σκοπό να  διατεθούν για κοινωνική κατοικία, για τους συνοδούς των ασθενών του Αγίου Σάββα και για χώρους μουσείου της Μικρασιατικής μνήμης.

Από το 2003 σε ένα τμήμα των προσφυγικών έχει γίνει κατάληψη στέγης και από το 2009 λαμβάνει τη μορφή πιο οργανωμένης στεγαστικής κατάληψης, δημιουργώντας μια συνθήκη πλησιέστερη σε αυτή της αυτό-οργανωμένη συλλογικής κατοίκησης και ενεργητικής γειτονιάς.

Λειτουργία
----------

Οι κάτοικοι της κατάληψης των κτιρίων προχώρησαν στην δημιουργία της **Συνέλευσης Κατειλημμένων Προσφυγικών (ΣΥ.ΚΑ.ΠΡΟ).** Λειτουργούν με βάση τις αρχές της αυτο-οργάνωσης, συλλογικότητας, αλληλεγγύης και ισότητας. Οι αποφάσεις λαμβάνονται οριζόντια από την εβδομαδιαία συνέλευση, στο χώρο λειτουργούν συλλογική κουζίνα και παιδικό στέκι, πραγματοποιούν δράσεις συλλογικής καθαριότητας, οργανώνουν μαθήματα αυτο-μόρφωσης, συμμετέχουν σε κοινωνικά εγχειρήματα σίτισης και ένδυσης.

Με αφορμή την παραχώρηση των 137 διαμερισμάτων στο Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ),το 2014, η Συνέλευση Κατειλημμένων Προσφυγικών, απευθύνει ανοιχτό κάλεσμα για την δημιουργία μίας διευρυμένης συνέλευσης με την συμμετοχή τόσο των κατοίκων της περιοχής όσο και αλληλέγγυων, ατόμων. Έτσι δημιουργήθηκε η Ανοιχτή Συνέλευση Αγώνα της Κοινότητας & Αλληλέγγυων των Προσφυγικών της Λ. Αλεξάνδρας (ΑΣΑΚΑ).

Η Ανοιχτή Συνέλευση Αγώνα της Κοινότητας & Αλληλέγγυων των Προσφυγικών της Λ. Αλεξάνδρας (ΑΣΑΚΑ)
------------------------------------------------------------------------------------------------

Η ΑΣΑΚΑ σε συνεργασία με αλληλέγγυους,συμμετέχει σε όλες τις δράσεις της κοινότητας ενάντια στα σχέδια εκποίησης των κτιρίων των προσφυγικών, έχει λάβει ενεργό ρόλο στην διαχείριση των προβλημάτων της κοινότητας των προσφυγικών όπως η επισκευή και συντήρηση του εσωτερικού των κτιρίων, η ενίσχυση του παιδικού στεκιού, η παροχή νομικής βοήθειας στους κατοίκους μετανάστες, η δημιουργία αρχείου υλικού αντι-πληροφόρησης, η σύσταση ομάδας υγείας με σκοπό την αντιμετώπιση σωματικών και ψυχικών προβλημάτων καθώς και ενεργή συμμετοχή σε ζητήματα εκμετάλλευσης κατοίκων της κοινότητας από οργανωμένες παρασιτικές ομάδες.

Τον Ιούνιο του 2014, πραγματοποιήθηκε στη γειτονιά, το 2ο Αντιφασιστικό Φεστιβάλ Παραστατικών Τεχνών με την συμμετοχή πολλών καλλιτεχνών και άλλων ομάδων με διοργάνωση θεατρικών παραστάσεων, προβολή ταινιών, πολιτικών συζητήσεων και άλλων δρώμενων, με σκοπό την πληροφόρηση και την υποστήριξη του εγχειρήματος των προσφυγικών από ευρύτερες κοινωνικές ομάδες.

Παραπομπές
----------

1. 1 2  «Κοινότητα Κατειλημμένων Προσφυγικών Λεωφόρου Αλεξάνδρας» (στα Αγγλικά). Ανακτήθηκε στις 4 Μαΐου 2021.
2. ↑  «Mπροσούρα της Συνέλευσης Κατειλημμένων Προσφυγικών | Κοινότητα Κατειλημμένων Προσφυγικών Λεωφόρου Αλεξάνδρας» (στα Αγγλικά). Ανακτήθηκε στις 4 Μαΐου 2021.
3. ↑  «26-03-2014:Ομόφωνο ψήφισμα δημοτικού συμβουλίου για τα Προσφυγικά της Λεωφόρου Αλεξάνδρας | Αθήνα». *www.cityofathens.gr*. Αρχειοθετήθηκε από το πρωτότυπο στις 4 Μαΐου 2021. Ανακτήθηκε στις 4 Μαΐου 2021.
4. ↑  «ΕΠΑΝΑΧΡΗΣΗ ΠΡΟΣΦΥΓΙΚΩΝ Λ. ΑΛΕΞΑΝΔΡΑΣ». *Athens Anaplasis*. Ανακτήθηκε στις 4 Μαΐου 2021.
5. ↑  Πρωτονοταρίου, Κατερίνα (2 Απριλίου 2021). «Τα προσφυγικά της Λεωφόρου Αλεξάνδρας». *Artic.gr - ενημέρωση για τέχνες*. Ανακτήθηκε στις 4 Μαΐου 2021.
6. ↑  «Στα Προσφυγικά της Λεωφόρου Αλεξάνδρας οι Κάτοικοι δεν Θέλουν να Γίνουν Μουσείο». *www.vice.com*. Ανακτήθηκε στις 4 Μαΐου 2021.
7. ↑  «Ιστορία της Γειτονιάς | Κοινότητα Κατειλημμένων Προσφυγικών Λεωφόρου Αλεξάνδρας» (στα Αγγλικά). Ανακτήθηκε στις 4 Μαΐου 2021.
8. ↑  «Τα προσφυγικά της Λ. Αλεξάνδρας - Αναδρομή στον Χρόνο». *ΑΠΑΤΡΙΣ Εφημερίδα Δρόμου*. 28 Μαΐου 2014. Ανακτήθηκε στις 4 Μαΐου 2021.
9. ↑  «Τι συμβαίνει στα Προσφυγικά;». *popaganda.gr*. Ανακτήθηκε στις 4 Μαΐου 2021.
10. ↑  «Κείμενα ΑΣΑΚΑ | Κοινότητα Κατειλημμένων Προσφυγικών Λεωφόρου Αλεξάνδρας» (στα Αγγλικά). Ανακτήθηκε στις 4 Μαΐου 2021.
11. ↑  «Τι έγινε στα προσφυγικά; | LiFO». *www.lifo.gr*. 3 Ιουλίου 2014. Ανακτήθηκε στις 4 Μαΐου 2021.
12. ↑  «Τριήμερο αντιφασιστικό φεστιβάλ στα Προσφυγικά». *topontiki.gr* (στα Αγγλικά). 26 Ιουνίου 2014. Ανακτήθηκε στις 4 Μαΐου 2021.
13. ↑  «2ο ΑΦΠΤ 2014 – ΠΡΟΣΦΥΓΙΚΑ». *12-22 ΜΑΪΟΥ 2016*. 22 Ιουνίου 2014. Αρχειοθετήθηκε από το πρωτότυπο στις 12 Μαΐου 2021. Ανακτήθηκε στις 12 Μαΐου 2021.